1. **Aká je dĺžka konania o udelenie pobytu na území Slovenskej republiky?**

***Prechodný pobyt***

Všeobecnou lehotou pre rozhodnutie o žiadosti o udelenie prechodného pobytu zo strany príslušného oddelenia cudzineckej polície PZ je **90 dní** odo dňa prijatia úplnej žiadosti. Zákon o pobyte cudzincov v tejto súvislosti ustanovuje výnimku, na základe ktorej oddelenie cudzineckej polície PZ rozhodne v lehote **30 dní** odo dňa prijatia úplnej žiadosti za predpokladu, že ide o:

* štátneho príslušníka tretej krajiny (sezónny pracovník) podľa § 23 ods. 4, ak v predchádzajúcich piatich rokoch vykonával sezónne zamestnanie podľa § 23 ods. 6 písm. g) alebo mal udelený prechodný pobyt (na účel sezónneho zamestnania) podľa § 23 ods. 4,
* štátneho príslušníka tretej krajiny, ktorý žiada o udelenie prechodného pobytu na účel štúdia, prechodný pobyt na účel osobitnej činnosti, prechodný pobyt na účel výskumu a vývoja a prechodný pobyt štátneho príslušníka tretej krajiny, ktorý má priznané postavenie Slováka žijúceho v zahraničí,
* štátneho príslušníka tretej krajiny, ktorý zastupuje alebo pracuje pre zahraničného investora v Slovenskej republike a zároveň je občanom členského štátu Organizácie pre hospodársku spoluprácu a rozvoj,
* štátneho príslušníka tretej krajiny, ktorý zastupuje alebo pracuje pre významného zahraničného investora (významná investícia) v Slovenskej republike,
* štátneho príslušníka tretej krajiny, ktorý zastupuje alebo pracuje pre centrum podnikových služieb alebo technologické centrum (vývoj – inovácie),
* manžela alebo dieťa mladšie ako 18 rokov štátneho príslušníka tretej krajiny ktorý zastupuje alebo pracuje pre zahraničného investora a zároveň je občanom štátu OECD, pracuje pre významného zahraničného investora**,** zastupuje alebo pracuje pre centrum podnikových služieb alebo technologické centrum,
* štátneho príslušníka tretej krajiny, ktorý žiada o prechodný pobyt podľa § 22 ods. 1 písm. b) (koná alebo bude konať v mene obchodnej spoločnosti alebo družstva a nie je v pracovnoprávnom vzťahu) na základe podnikateľského zámeru na realizáciu inovatívneho projektu a ktorý podal žiadosť o udelenie tohto prechodného pobytu   
  na zastupiteľskom úrade alebo na policajnom útvare na základe udeleného národného víza podľa § 15 ods. 1.

Rovnako v lehote **30 dní** príslušné oddelenie cudzineckej polície PZ rozhoduje aj o žiadosti o vydanie modrej karty EÚ.

***Trvalý pobyt na päť rokov***

O žiadosti o udelenie trvalého pobytu na päť rokov príslušné oddelenie cudzineckej polície PZ rozhoduje v lehote **90 dní** odo dňa prijatia úplnej žiadosti. Aj v tomto prípade zákon o pobyte cudzincov ustanovuje výnimku, (ak ide o trvalý pobyt v záujme Slovenskej republiky - § 43 ods. 1 písm. e)), podľa ktorej ak ide o štátneho príslušníka tretej krajiny, ktorý zastupuje alebo pracuje pre významného zahraničného investora v Slovenskej republike alebo jeho dieťa, ktoré spĺňa jednu z podmienok podľa § 43 ods. 1 písm. b) až d) zákona o pobyte cudzincov, o žiadosti sa rozhoduje v lehote **30 dní.**

***Trvalý pobyt na neobmedzený čas***

Lehoty na rozhodnutie o žiadosti o udelenie trvalého pobytu na neobmedzený čas sú rovnaké ako v prípade rozhodovania o žiadosti o udelenie trvalého pobytu na päť rokov. Jediným rozdielom je, že výnimka skrátenej **30 dňovej** lehoty sa vzťahuje aj na manžela alebo jeho dieťa podľa § 43 ods. 1 písm. b až d), štátneho príslušníka tretej krajiny, ktorý zastupuje alebo pracuje pre významného zahraničného investora v Slovenskej republike.

***Dlhodobý pobyt***

O žiadosti o udelenie dlhodobého pobytu príslušné oddelenie cudzineckej polície PZ rozhoduje vo všetkých prípadoch v lehote **90 dní** odo dňa prijatia úplnej žiadosti.